  Виталий Пронин Вал вордӥсьёсты сак кариськыны куро: Россиын пумиськылыны ӧдъяз сап нимаськись чер. Удмуртиысь Пудо эмъянъя валтӥсь управление ивортэмъя, инфекция адями борды но кутскыны быгатэ.  Сапез ӵемысь вӧлмыто гондыръёс, балянъёс, валъёс, ишакъёс, кроликъёс. Инфекция уго сиён, турын, ву пыр паласькыны быгатэ. Музъемын со 1,5 толэзь ӵоже утиське. Зэм, шунды шорын 24 час ӵоже кулэ, быректэм вуын соку ик быре. Чер дыльдыен, кыедэн инкуазе пыӵа бере, пудо эмъясьёс валъёсты нюлэсъёслэсь но шуръёслэсь палэнын пастуканы косо.Саплэн тодметъёсыз:- валлэн мугорыз 42 градусозь ӟырдэктэ;- ӵем шока;- сюлэмыз я ӝог, я каллен йыгаське;- сиськемысь дугдэ;- ӟигарыз быре;- лимфоузелъёсыз бадӟы-мало;- ку улаз грецкой мульы быдӟаесь лёгъёс кылдыло;- мугоре яраос потыло.2-3 арня ӵоже сап мугорын лушкем улэ. Отӥяз валлэн ку вылаз, быгытъёсаз, тыосаз, шокан ёзвиосаз урӟектыса улӥсь яраос кылдо. Таӵе югдурын пневмониозь но кема ӧвӧл. Пудо кызэ, кизьнылэ ке, соку ик чакласькыны кутсконо. Куддыръя уго сап воксё но мугор пушсэ гинэ быдтыса улэ, ку вылаз уг возьматӥськы. Та тужгес кышкытэз: сыӵе дыръя пудо кӧня ке толэзь висьыны быгатоз, быдэс гидэ бактериосты вӧлмытыса. Уката ик гидын ӟоскыт, мускыт, шуныт ке, бактериос шумпотыса аляло. Сап вал сюдӥсь-утялтӥсь, пудо эмъясь, зоотехник борды паласькыны быгатоз.Черлэсь утиськон вылысь Россиысь валъёсты араз 2 пол эскерыло. Сап шараяськыку, валъёсты соку ик нимаз висъяны косэмын. Черламъёссэ соку ик быдтыны чакламын. Кылем-мылем сиёнзэс гинэ но сутоно. Черлам валлэсь сӥльзэ пунылы сюдыны уг яра. Мугорзэ соку ик сутоно. Гидысь выжез ишкано но сутоно. Выж улысь вылӥ сюйзэ поттоно, кылемзэ изваскаен пазяно. Борддоръёсты-вӧлдэтъёсты но изваскаен маялляно. Тусь, ведра, саник кадь арбериосты но сутыса умойгес луоз. Татчы уго бактериос кыльыны быгатозы. Адямиослы но спиртэн ӵушылӥськыны косэмын.Сап вань шуыса, шӧдӥды ке, соку ик пудо эмъясьёслы вазиське. Через рос-прос тодматозязы я инфекциез гидысь быдтытозязы, пудо, тылобурдо вандылэмысь дугдоно. Пудоосты гидэ пытсано, соосты мукет азе нуллэмысь-вузамысь дугдоно. Хозяйствоын карантин ялоно. Сыӵе дыръя умойгес луоз гидэ пыран сапег нимаз возьыны, вылэ халат дӥсяны, киосы резина перчатки золъяны. Тае карантин бырем бере ваньзэ сутоно.Сапез алон понна:- гидэз чылкыт но кӧс возёно;- гид котырысь кыедэз утялтоно;- кытын ке ӵабтӥськемды, кыӵе ке ярады вань ке, пудо котыре потанлэсь возиське, тӥледыз воштӥсь ӧвӧл ке, асьтэдыз дӥсен я перчаткиен утён сярысь ке но сюлмаське;- гидэ ымады сиёнэн я тамакен эн пыралэ;- пудоез рос-прос но умой сюдоно.Сапез вормыны луэ. Но со тазалыкез туж зол быдтэ, соин кышкыт висёнъёс пӧлы пыре.Елена Сараматова Туспуктӥз А. Горбунов    